ໃນວັນທີ 23 ມີນາ, ທ່ານຮອງລັດຖະມົນຕີກະຊວງການຕ່າງປະເທດຫວຽດນາມ ຫງວຽນກວກຢູງ, ຫົວໜ້າ SOM ASEAN ຂອງຫວຽດນາມ ໄດ້ເຂົ້າຮ່ວມພ້ອມດ້ວຍກັບຫົວໜ້າ SOM ຂອງບັນດາປະເທດອາຊຽນ ແລະ ປະເທດນິວຊີແລນ ເຂົ້າຮ່ວມກອງປະຊຸມສົນທະນາອາຊຽນ - ນິວຊີແລນຄັ້ງທີ 28 ດ້ວຍຮູບການຖ່າຍທອດສົດ.
ກ່າວຄຳເຫັນທີ່ການເຈລະຈາ, ຫົວໜ້າ SOM ປະເທດນິວຊີແລນ ທ່ານ Alison Mann ໄດ້ຢືນຢັນຄວາມສຳຄັນຂອງການພົວພັນກັບອາຊຽນ, ໃຫ້ຄຳໝັ້ນສັນຍາສືບຕໍ່ເປັນຄູ່ຮ່ວມມືທີ່ຕັ້ງໜ້າຂອງອາຊຽນໃນຂອບ ແລະ ຂະບວນການເຈລະຈາ, ສະໜັບສະໜູນອາຊຽນ ໃນການສ້າງປະຊາຄົມ ແລະ ປະຕິບັດການເຊື່ອມໂຍງໃນພາກພື້ນ, ແລະ ສະໜັບສະໜູນບົດບາດເປັນໃຈກາງຂອງອາຊຽນ ໃນສະຖາປັດຕະຍະກຳຂອງພາກພື້ນ.
ນິວຊີແລນ ກໍ່ໄດ້ຢືນຢັນສືບຕໍ່ສະໜັບສະໜູນອາຊຽນ ເພື່ອຍົກສູງຄວາມສາມາດຂອງຕົນ ໃນການຕອບໂຕ້ຢ່າງມີປະສິດທິຜົນ ຕໍ່ການລະບາດຂອງພະຍາດ COVID-19 ແລະ ສົ່ງເສີມການຟື້ນຟູທີ່ຍືນຍົງ; ສະເຫຼີມສະຫຼອງຄົບຮອບ 45 ປີແຫ່ງການພົວພັນການສົນທະນາສອງຝ່າຍໃນເດືອນພະຈິກປີ 2020, ລວມທັງການຊ່ວຍເຫລືອມູນຄ່າ 1 ລ້ານໂດລາໃຫ້ແກ່ກອງທຶນຮັບມືກັບພະຍາດ COVID-19 ຂອງອາຊຽນ ແລະ 23,5 ລ້ານໂດລາ ໃນການສະໜັບສະໜູນອາຊຽນເພື່ອຮັບມື ແລະ ແກ້ໄຂຜົນກະທົບຂອງການລະບາດ.
ສອງຝ່າຍເຫັນດີຈະເຮັດວຽກຢ່າງໃກ້ຊິດ ເພື່ອຊຸກຍູ້ການຈັດຕັ້ງປະຕິບັດຖະແຫຼງການວິໄສທັດສາມັນອາຊຽນ - ນິວຊີແລນ ທີ່ໄດ້ຮັບຮອງເອົາໂດຍບັນດາຜູ້ນຳໃນກອງປະຊຸມສຸດຍອດໄດ້ສະຫລຸບ ໃນທ້າຍປີ 2020 ເພື່ອເຮັດໃຫ້ສາຍພົວພັນຄູ່ຮ່ວມມືຍຸດທະສາດ ລະຫວ່າງ ອາຊຽນ - ນິວຊີແລນ ຢ່າງເລິກເຊິ່ງກວ່າອີກ.
ຕາງໜ້າບັນດາປະເທດອາຊຽນ, ກ່າວຄຳເຫັນກ່ຽວກັບການຮ່ວມມືທາງທະເລ, ທ່ານຮອງລັດຖະມົນຕີຫວຽດນາມ ຫງວຽນກວກຢູງ ໄດ້ຢືນຢັນຄວາມສຳຄັນຂອງການຮ່ວມມືທາງທະເລ ຕໍ່ສະພາບແວດລ້ອມຄວາມໝັ້ນຄົງ ແລະ ການພັດທະນາເສດຖະກິດຂອງບັນດາປະເທດ ກໍ່ຄື ຊີວິດການເປັນຢູ່ຂອງປະຊາຊົນໃນພາກພື້ນ.
ທ່ານຮອງລັດຖະມົນຕີຫວຽດນາມ ຫງວຽນກວກຢູງ ກໍ່ເນັ້ນໜັກວ່າ, ຍ້ອນວ່າບັນດາປະເທດທີ່ຕັ້ງຢູ່ໃນພາກພື້ນມະຫາສະໝຸດອິນເດຍ - ປາຊີຟິກ, ເຊິ່ງມີເສັ້ນທາງເດີນທະເລທີ່ສຳຄັນ ແລະ ກຳລັງປະເຊີນໜ້າກັບສິ່ງທ້າທາຍຫຼາຍຢ່າງ, ອາຊຽນ ແລະ ນິວຊີແລນ ຈຳເປັນຕ້ອງໄດ້ເພີ່ມທະວີການປະສານງານຢ່າງໃກ້ຊິດໃນກອບ EAS, ARF, ADMM + ແລະ EAMF ເພື່ອແນໃສ່ຊຸກຍູ້ການເຈລະຈາ ແລະ ການຮ່ວມມື, ສ້າງຄວາມໄວ້ເນື້ອເຊື່ອໃຈ, ເຄົາລົບກົດໝາຍສາກົນ, ລວມທັງ UNCLOS 1982, ແລະ ສະໜັບສະໜູນຄວາມພະຍາຍາມໃນການສ້າງ ແລະ ຮັກສາມາດຕະຖານທີ່ຮັບຜິດຊອບ, ເຊັ່ນ: ຖະແຫຼງການ DOC ແລະ COC, ເພີ່ມທະວີການຮ່ວມມືທາງທະເລແບບຍືນຍົງ, ແລະ ປະສານງານເພື່ອສ້າງ ແລະ ປັບປຸງປະສິດທິພາບການດຳເນີນງານຂອງກົນໄກ ແລະ ກອບການຮ່ວມມືທາງທະເລໃນພາກພື້ນ.
ຄຳຮຸ່ງ